秋月曲
作者：陸游
朝代：宋

paragraphs: 舊時家住長安城，萬戶千門秋月明。
紫陌朱樓歌吹海，酣宴不覺銀河傾。
受降城頭更奇絕，莽莽平沙千里月。
選兵夜出打番營，鐵馬蹴冰冰欲裂。
塞月未落成功回，腰鼓橫笛如春雷。
長安高樓豈不樂，與此相去何遼哉。
丈夫志在垂不朽，漆胡骷髏持飲酒。
舉頭雲表飛金盤，痛飲不用思長安。